Predkladacia správa

Návrh nariadenia vlády Slovenskej republiky, ktorým sa ustanovujú zvýšené stupnice platových taríf zamestnancov pri výkone práce vo verejnom záujme, sa predkladá v súlade      s  § 28 ods. 1 zákona č. 553/2003 Z. z. o odmeňovaní niektorých zamestnancov pri výkone práce vo verejnom záujme a o zmene a doplnení niektorých zákonov v znení neskorších predpisov (ďalej len „zákon o odmeňovaní“), ktorý splnomocňuje vládu Slovenskej republiky na jeho vydanie. 
V zmysle ustanovenia § 2 ods. 3 písm. d) zákona č. 2/1991 Zb. o kolektívnom vyjednávaní v znení neskorších predpisov sa zmluvné strany v rámci kolektívneho vyjednávania dohodli  na obsahu Kolektívnej zmluvy vyššieho stupňa pre zamestnávateľov, ktorí pri odmeňovaní postupujú podľa zákona o odmeňovaní na rok 2015 (ďalej len „kolektívna zmluva“). Kolektívna zmluva bola podpísaná 10. decembra 2014.
Podľa čl. II bodu 3 kolektívnej zmluvy sa s účinnosťou od 1. januára 2015 základná stupnica platových taríf, osobitná stupnica platových taríf vybraných skupín zamestnancov a  osobitná stupnica platových taríf učiteľov vysokých škôl, výskumných a vývojových zamestnancov a zdravotníckych zamestnancov zvýši o 1,5 %  a od 1. júla 2015 sa zvýši          o ďalšie 1%.  Platové tarify pedagogických zamestnancov a odborných zamestnancov sa s účinnosťou od 1. januára 2015 zvýšia o 5  %.  
Ustanovením zvýšených stupníc platových taríf s účinnosťou od 1. januára 2015, podľa § 28 ods. 2 zákona o odmeňovaní, strácajú platnosť základná stupnica platových taríf uvedená v prílohe č. 3, osobitné stupnice platových taríf uvedené v prílohách č. 4 a č. 5  a platové tarify pedagogických zamestnancov a odborných zamestnancov uvedené v prílohe  č. 7 k zákonu o odmeňovaní v znení nariadenia vlády č. 441/2013 Z. z.
Návrh nariadenia vlády má negatívny vplyv na  rozpočet verejnej správy.
Dopad zvýšenia stupníc platových taríf zamestnancov pri výkone práce vo verejnom záujme financovaných z rozpočtu verejnej správy v roku 2015 a v ďalších rokoch je uvedený v doložke vybraných vplyvov.
Finančné prostriedky na realizáciu návrhu nariadenia vlády  budú zabezpečené v rámci výdavkov rozpočtu verejnej správy na roky 2015 až 2017.
Návrh nariadenia vlády má pozitívny sociálny vplyv na hospodárenie obyvateľstva, nemá vplyv na podnikateľské prostredie, životné prostredie ani na informatizáciu spoločnosti. 
Návrh nariadenia vlády nebol predmetom medzirezortného pripomienkového konania z dôvodu, že kolektívne vyjednávanie sa predĺžilo a kolektívna zmluva bola podpísaná až    10. decembra 2014, pričom toto nariadenie vlády musí byť účinné od   1. januára 2015. Návrh nariadenia vlády bol predložený na stanovisko Ministerstvu vnútra Slovenskej republiky, Ministerstvu financií Slovenskej republiky, Ministerstvu práce, sociálnych vecí a rodiny Slovenskej republiky, Ministerstvu školstva, vedy, výskumu a športu Slovenskej republiky a Ministerstvu zdravotníctva Slovenskej republiky, ktorých zástupcovia boli poverení vládou Slovenskej republiky na vyjednávanie a podpísanie kolektívnej zmluvy. 
Uplatnené pripomienky boli zapracované do návrhu nariadenia vlády, ktorý sa  v tejto súvislosti predkladá bez rozporov.